Shavkat Mirziyoev Konstitutsiyani o'zgartirish bo'yicha referendum o'tkazishni taklif qildi

Shavkat Mirziyoev 20 iyun kuni Konstitutsiyaviy komissiya yig'ilishida Konstitutsion o'zgarishlar bo'yicha referndum o'tkazishni taklif qildi. Bu haqda Prezident matbuot xizati xabar berdi.
Davlat rahbari o'zgarishlar referendum orqali amalga oshirilsa bosh qonun haqiqiy xalq Konstitutsiyasi bo'lishini aytdi.
“Albatta, xalqimizdan komissiyaga kelib tushgan barcha muhim va dolzarb takliflarni bugun sizlar bilan batafsil muhokama qilish imkoniyatiga ega emasmiz. Men ularning ayrimlariga to'xtalib o'tdim, xolos.
Komissiya taklifi asosida Parlament tomonidan ishlab chiqilgan loyihani umumxalq muhokamasida ko'rib chiqishni hamda referendum o'tkazish yo'li bilan qabul qilishni taklif etaman.
To'g'ri, amaldagi qonunchiligimizga ko'ra, parlamentning o'zi ham Konstitutsiyaga o'zgartish kiritish vakolatiga ega.
Lekin, konstitutsiyaviy islohotni fuqarolarimiz fikri va qo'llab-quvvatlashi asosida referendum orqali amalga oshirsak, bu tom ma'noda xalqimiz xohish-irodasining ifodasi – haqiqiy xalq Konstitutsiyasi bo'ladi, deb o'ylayman.
Bu ‘Konstitutsiyaning yagona manbai va muallifi – xalqdir’ degan tamoyilga to'la mos keladi. Shunda har bir vatandoshimiz ‘Yangi O'zbekiston Konstitutsiyasi – mening Konstitutsiyam’ deb yuksak g'urur bilan ayta oladi”, — dedi prezident.